# Konfigurazio-editorearen eskuliburua

## Sarrera

GNOME Mahaigainak eta aplikazio askok GConf erabiltzen dute, erabiltzailearen hobespenak eta sistema-konfigurazioaren datuak biltegiratzeko. GConf aplikazioak hobespenetarako biltegiratze-kokaleku zentral bat ematen du, eta, horrela, konfigurazio-kudeaketa errazten die erabiltzaile eta sistema-administratzaileei. GConf aplikazioari buruzko informazio gehiago aurkituko duzu GNOME sistema-administratzailearen gidan.

Konfigurazio-editoreari esker, erabiltzaileek GNOME Mahaigain osorako beren hobespenak eta GConf erabiltzen duen edozein aplikazio alda ditzakete. Horrez gain, sistema-administratzaileek Konfigurazio-editorea erabil dezakete, erabiltzaile guztiei eragingo dieten ezarpen lehenetsiak eta nahitaezkoak ezartzeko.

Hobespenak gakoen hierarkia baten barruan biltegiratzen dira GConf aplikazioan. Gako bakoitzak balio asoziatu bat dauka, eta balio horrek hobespen horretarako zure ezarpena zehazten du. Adibidez, `/apps/glines/preferences/ball_theme` gakoak Five or More jokoan erabiltzen duzun gaia biltegiratzen du.

Konfigurazio-editorearekin zure konfigurazio-iturburua zuzenean alda dezakezu. Erabiltzaile esperientziaduna ez bazara, ez erabili Konfigurazio-editorea GNOME Mahaigainerako hobespenak ezartzeko. Horren ordez, erabili GNOME Mahaigaineko hobespen-tresnak. Hobespen-tresnak nola erabiltzeari buruzko informazioa nahi baduzu, ikus zure plataformarako GNOME Mahaigaineko Erabiltzailearen Gidaren azken bertsioa.

## Erabiltzen hasteko

### Konfigurazio-editorea abiarazteko

Aukera hauek dituzu Konfigurazio-editorea abiarazteko:

Aplikazioak menua

- Aukeratu Sistema-tresnak Konfigurazio-editorea.

  Banaketa batzuek menu hau ezkutatzen dute. Kasu honetan, erabili behean azaltzen den bigarren metodoa.

Komando-lerroa

- Exekutatu komando hau: `gconf-editor`

### Konfigurazio-editorea erabiltzen duzunean

Konfigurazio-editorea abiarazten duzunean, leiho hau azalduko da.

#### Konfigurazio-editorea leihoa

GConf editorearen leihoa erakusten du. Legendak: Zuhaitz-panela, Aldatze-panela, Dokumentazio-panela.

Konfigurazio-editorea leihoak honako panelak ditu:

Zuhaitz-panela

- GConf aplikazioan gakoen hierarkian nabigatzeko aukera ematen du. Erabili panel hau aldatze-panelean aldatu nahi dituzun gakoak bistaratzeko. Zuhaitz-panela leihoaren ezkerreko aldean dago.

Aldatze-panela

- Gakoak bistaratzen ditu zuhaitz-paneleko hautatutako GConf kokalekuan. Erabili panel hau aldatu nahi dituzun gakoak hautatzeko eta gakoen balioak aldatzeko. Aldatze-panela leihoaren eskuineko aldeko goialdean dago.

  Aldatze-paneleko gakoen ondoan dauden ikonoek gakoarentzat zein balio mota sar dezakezun adierazten dute. Adibidez, `/system/http_proxy/use_http_proxy` gakoaren ondoko hautamarkaren ikonoak gakoarentzat balio boolear bat (egia ala gezurra) sar dezakezula adierazten du. Ikus icons ikono bakoitzari buruzko informazio gehiago izateko.

Dokumentazio-panela

- Unean hautatuta dagoen gakorako dokumentazioa bistaratzen du. Erabili panel hau GConf hobespen-gakoei buruzko informazio gehiago irakurtzeko.

Emaitzen panela (ez da erakusten)

- Bilaketa baten emaitzak ikusteko edo berriki ikusitako zure gako-izenen zerrendan zehar bilatzeko aukera ematen dizu. Leihoaren gainerako zatian, panel honetan hautatu duzun edozein gakorako informazioa erakutsiko da. Emaitzen panela leihoaren behealdean agertuko da, azken gakoak zerrendatzen dituzunean edo bilaketa bat egiten duzunean.

## Leihoekin lan egitea

### Leiho berriak irekitzea

Hiru leiho mota ireki ditzakezu Konfigurazio-editorean: Ezarpenak, Lehenetsiak, eta Nahitaezkoak. Konfigurazio-editoreak ezartzen dituen balioak ireki duzun leiho motaren baitan egongo dira. Leiho mota bakoitza dagokion elementuarekin irekitzeko, joan Fitxategia menura.

Lehenetsiak eta Nahitaezkoak leihoetako ezarpenek ordenagailuaren erabiltzaile guztiei eragiten dietenez, sistema-administratzaile batek bakarrik erabil ditzake leiho mota hauek. Zure hobespenak aldatzeko, Ezarpenak leihoa erabili beharko zenuke.

Ezarpenak

- Ezarpenak leihoa erabil dezakezu, zure hobespen pertsonalak aldatzeko. Ezarpenak leihoan egindako aldaketek zure mahaigainari bakarrik eragingo diote. Sistema-administratzaileak nahitaezko gisa jarritako ezarpenak ezin dituzu aldatu.

Lehenetsiak

- Sistema-administratzaile bazara, Lehenetsiak leihoa erabil dezakezu, erabiltzaile guztientzako ezarpen lehenetsiak editatzeko. Erabiltzaile batek ez badu gako baten balioa esplizituki ezartzen, balioa ezarpen lehenetsietatik hartuko da. Erabiltzaileek ezarpen lehenetsiak gainidatz ditzakete beti.

Nahitaezkoak

- Sistema-administratzaile bazara, Nahitaezkoak leihoa erabil dezakezu, erabiltzaile guztientzako nahitaezko ezarpenak editatzeko. Gako batentzat nahitaezko balioa ezartzen denean, erabiltzaileek ezin dute balio hori aldatu. Hau zenbait aukera blokeatzeko erabil daiteke.

### Ixtea eta irtetea

Konfigurazio-editorearen leiho bat itxi dezakezu, leiho horretan Fitxategia Itxi leihoa hautatuz. Konfigurazio-editorearen leiho guztiak ixteko eta aplikaziotik erabat irteteko, hautatu Fitxategia Irten Konfigurazio-editorearen edozein leihotan.

## Gakoekin lan egitea

Gakoak balioak bilatzeko era bat dira. GConf aplikazioan biltegiratutako hobespen bakoitza gako bati esleitzen zaio. GConf erabiltzen duten aplikazioek gakoen balioak atzitzen dituzte, zein itxura eta zein portaera izango duten erabakitzeko. Aplikazio baten Hobespenetan zerbait aldatzen duzunean, GConf-en gako bati asoziatutako balioa aldatuko duzu.

### Gako-izen bat kopiatzea

Gako-izen bat arbelean kopiatzeko, hautatu kopiatu nahi duzun gako-izena aldatze-panelean. Aukeratu Editatu Kopiatu gako-izena. Gako-izena beste edozein aplikaziotan itsats dezakezu.

### Azken gako-izenak ikustea

Azken gako-izenak ikusteko, aukeratu Editatu Zerrendatu azken gako-izenak. Ekintza honek emaitzen panela irekiko du uneko leihoaren behealdean. Emaitzen zerrendaren barruan mugi zaitezke, korritze-barrarekin edo gezi-teklekin gorantz edo beherantz korritzen. Hautatutako gako edo karpetaren informazioa leihoaren gainerako zatian azalduko da.

Azken gakoak ikustea erabilgarria da, aldatu berri duzun eta non dagoen gogoratzen ez zaren gako batera itzuli nahi baduzu.

### Gako baten balioa aldatzea

Gako-izen baten ondoko ikonoek gako horrek eraman dezakeen balio mota erakusten dute. Ikus icons ikono bakoitzari buruzko informazio gehiago izateko. Gako baten balioa aldatzeko, jarraitu urrats hauei:

1. Erabili zuhaitz-panela aldatze-panelean aldatu nahi duzun gakoa bistaratzeko.

2. Aldatze-panelean hautatu aldatu nahi duzun gakoa.

3. Osoko zenbaki baten gakoa edo kate baten gakoa aldatzeko, egin klik gakoaren Balioa zutabean. Idatzi gakoaren balio berria. Bestela, egin klik gakoan eskuineko botoiaz, eta hautatu Editatu gakoa laster-menuaren barruan.

   Gako boolear baten balioa aldatzeko, egin klik gakoaren Balioa zutabean, kontrol-laukia hautatzeko edo desautatzeko. Bestela, egin klik gakoan eskuineko botoiaz, eta hautatu Editatu gakoa laster-menuaren barruan.

   Zerrenda-gako baten balioa aldatzeko, egin klik gakoan eskuineko botoiaz, eta hautatu Editatu gakoa laster-menuaren barruan. Editatu gakoa elkarrizketak gako horri asoziatutako balioen zerrenda ematen du. Elkarrizketa hau erabil dezakezu, zerrendako edozein balio editatzeko, zerrendan balioak gehitzeko edo kentzeko, eta balio bakoitza zerrendan gora eta behera mugitzeko.

Baliteke sistema-administratzaileak zenbait gako blokeatu izatea, nahitaezko balioak emanez. Hautatutako gakoak nahitaezko balioen multzo bat badu, ezin izango duzu balioa editatu. Dokumentazio-panelak Gako hau ezin da idatzi etiketa bistaratuko du, gako horren balioa editatzeko baimenik ez baduzu.

## Gakoak azkar aurkitzea

Gakoak azkar aurkitzeko, Konfigurazio-editoreak aukera ematen dizu GConf-en gako-izenak bilatzeko. Horrez gain, laster-markak erabil ditzakezu, maiz atzitu behar dituzun gakoen direktorioak aurkitzeko.

### Laster-markak erabiltzea

Zure laster-marketan direktorio-kokaleku bat atzitzeko, aukeratu kokalekua Laster-markak menuaren barruan. Direktorio-kokalekuak gehitu edo kendu ditzakezu Laster-markak menuan.

Laster-marka bat gehitzeko, hautatu zein kokalekuri jarri nahi diozun laster-marka zuhaitz-panelean. Aukeratu Laster-markak Gehitu laster-marka.

Laster-marka bat ezabatzeko, eman urrats hauek:

1. Aukeratu Laster-markak Editatu laster-markak.

2. Hautatu laster-marka Editatu laster-markak elkarrizketan, eta egin klik Ezabatu botoian.

3. Sakatu Itxi.

### Gakoak bilatzea

Gakoak bilatzeko, jarraitu urrats hauei:

1. Aukeratu Editatu Aurkitu.

2. Idatzi bilatu nahi duzun gako-hitza Bilatu eremuan. Halaber, Bilatu gako-izenetan ere eta Bilatu gako-balioetan ere aukerako kontrol-laukiak hauta ditzakezu. Kontrol-lauki hauek hautatu ezean, karpeta-izenen artean bakarrik bilatuko da. Kontrol-lauki hauek hautatuz, bilaketa-parametroak zabalduko dira.

3. Sakatu Bilatu.

Bilaketaren emaitzak emaitzen panelean azalduko dira. Emaitzen zerrendan zehar mugitzeko, panel hori hautatu behar da lehenengo. Horrela, emaitzen artean mugitu ahal izango duzu, korritze-barra edo gezi-teklak erabiliz. Hautatutako gako edo karpetaren informazioa leihoaren gainerako zatian azalduko da.

## Ezarpen lehenetsiak eta nahitaezkoak

Sistema-administratzaile bazara, ezarpen lehenetsiak eta nahitaezkoak ezar ditzakezu GConf-en, eta horrek erabiltzaile guztiei erangingo lieke. Ezarpen lehenetsiak erabiltzaileak esplizituki baliorik ezarri ez duenean erabiltzen dira, eta erabiltzaileek une oro gainidatz ditzakete. Nahitaezko ezarpenak erabiltzaile guztientzat erabiltzen dira beti, eta erabiltzaileek ezin dituzte gainidatzi.

Lehenetsiak eta Nahitaezkoak leihoak erabil ditzakezu, ezarpen lehenetsiak eta nahitaezkoak editatzeko eta kentzeko. Lehenetsiak eta Nahitaezkoak leihoek jada lehenetsi edo nahitaezko gisa jarritako ezarpenak bakarrik erakutsiko dituzte. Ezin dituzu leiho hauek erabili ezarpen lehenetsi eta nahitaezko berriak sortzeko. Horren ordez, Ezarpenak leihora joan zaitezke, ezarpenak lehenetsi edo nahitaezko gisa jartzeko.

Lehenetsiak leiho bat irekitzeko, aukeratu Fitxategia Lehenetsi berrietarako leihoa. Nahitaezkoak leiho bat irekitzeko, aukeratu Fitxategia Nahitaezko berrietarako leihoa.

### Ezarpen lehenetsiak sortzea

Ezarpen lehenetsi bat sortzeko, eman urrats hauek:

1. Ezarpenak leihoan, erabili zuhaitz-panela, lehenetsi gisa ezarri nahi duzun gakoa bistaratzeko.

2. Egin klik gakoan eskuineko botoiaz, eta hautatu Ezarri lehenetsi gisa laster-menuaren barruan.

### Nahitaezko ezarpenak sortzea

Nahitaezko ezarpen bat sortzeko, eman urrats hauek:

1. Ezarpenak leihoan, erabili zuhaitz-panela, nahitaezko gisa ezarri nahi duzun gakoa bistaratzeko.

2. Egin klik gakoan eskuineko botoiaz, eta hautatu Ezarri nahitaezko gisa laster-menuaren barruan.

### Ezarpen lehenetsiak eta nahitaezkoak aldatzea eta kentzea

Lehenetsiak eta Nahitaezkoak leihoak erabil ditzakezu, ezarpen lehenetsiak eta nahitaezkoak aldatzeko eta kentzeko. Ezarpen lehenetsi edo nahitaezko bat aldatzeko, erabili dagokion leihoa eta aldatu gakoa, Ezarpenak leihoan aldatuko bazenu bezala. Ikus modify-key gakoak aldatzeko informazio gehiago izateko.

Gako lehenetsi edo nahitaezko bat kentzeko, eman urrats hauek:

1. Ireki dagokion leihoa, eta erabili zuhaitz-panela ezarpen lehenetsi edo nahitaezkoetatik kendu nahi duzun gakoa bistaratzeko.

2. Egin klik gakoan eskuineko botoiaz, eta hautatu Kendu gakoa laster-menuaren barruan.

## Ikonoak eta gako motak

Aldatze-paneleko gakoen ondoan dauden ikonoek gakoarentzat zein balio mota sar dezakezun adierazten dute. Ondorengo zerrendak ikono posibleak eta horiek ordezkatzen dituzten balio motak erakusten ditu.

Gako boolearra

- Egia ala gezurra izan daiteke. Konfigurazio-editoreak gako mota honetarako kontrol-lauki bat emango du .

Zenbaki-gakoa

- Zenbakiak izaten ditu. Zenbaki hauek osokoak edo koma mugikorrekoak (zatikiarrak) izan daitezke.

Kate-gakoa

- Edozein testu-kate izan dezake.

Eskema-gakoa

- Beste gako batzuk dokumentatzeko erabiltzen da. Gako bakoitzaren dokumentazioa gako bereizi baten bidez ematen da, orokorrean `/eskemak` direktorioaren barruan. Normalean erabiltzaileek eta sistema-administratzaileek ez dute zuzenean eskema-gakoekin lan egin behar izango.

Zerrenda-gakoa

- Luzera arbitrarioko zerrendak. Zerrendako elementu guztiek mota berekoak eta jatorrizko mota batekoak (boolearrak, zenbakiak edo kateak) izan behar dute.

Bikote-gakoa

- Bi balio izan ditzake hain zuzen ere. Bi balioek jatorrizko mota batekoak izan behar dute, baina ez dute mota berekoak izan behar. Une honetan Konfigurazio-editoreak ezin du bikote-gakorik editatu.

Hutsa

- Konfigurazio-editoreak gako mota ulertzen ez duenean erabiltzen da. Hutsa ikonoa bikote-gakoetan ere erabiltzen da une honetan.